Отпадна карантината при влизане в Румъния от България Новият списък на страните с висок епидемиологичен риск влиза в сила в 18 часа днес България отпадна от списъка на страните с висок епидемиологичен риск за Румъния . Това стана ясно след решение на Националния комитет за извънредни ситуации в северната ни съседка от късно снощи , съобщават от Българо - румънска търговско - промишлена палата . Новият списък на страните с висок епидемиологичен риск , на чиито граждани ще бъде прилагана 14 - дневна карантина при пристигане в страната , влиза в сила в 18 часа днес . В списъка фигурират 43 страни , от които пристигащите подлежат на карантина . Хората влизащи от България в Румъния вече не подлежат на двуседмична изолация . Припомняме , че северната ни съседка въведе задължителна 14 - дневна карантина за влизащите от България граждани с определени изключения на 3 ноември 2020 г . Не подлежаха на карантина само идващите от България граждани , които престояват на румънска територия по - малко от 3 дни ( 72 часа ) , ако представят отрицателен тест за коронавирус . Мярката бе въведена , след като страната ни бе включена в списъка на рискови държави / области заедно с още 30 държави , като България заемаше последното място в него по брой заразени на 100 000 души .